FTF

FTF (engelsk: FTF – Confederation of Professionals in Denmark) var en dansk hovedorganisation for 450.000 offentligt og privat ansatte. Mere end 80 forskellige fagforeninger og forbund arbejdede i FTF sammen i forhold til arbejdsgivere, politikere, danske og internationale myndigheder og offentligheden. FTF blev stiftet i 1952 og var partipolitisk uafhængig. I 2018 fusionerede organisationen med det daværende LO til Fagbevægelsens Hovedorganisation (FH).

Hvad står de tre bogstaver FTF for? 
FTF hed oprindeligt Fællesrådet for Danske Tjenestemands- og Funktionærorganisationer og senere Funktionærernes og Tjenestemændenes Fællesråd, men det blev på kongressen i november 2006 besluttet at afskaffe det lange navn og blot kalde organisationen for FTF.

De fleste af FTF's medlemmer havde opnået mellemlange videregående professionsbacheloruddannelser, især velfærdsuddannelser.

FTF ophørte i 2018 
Den 13. april 2018 godkendte FTF og LO at stifte en ny, fælles hovedorganisation, forkortet FH. Siden d. 1. januar 2019 har FH været en realitet.

Medlemsorganisationer 
FTF's 80 medlemsorganisationer med i alt 450.000 medlemmer omfattede vidt forskellige fagforbund. FTFs medlemmer fandtes både på det private og det offentlige arbejdsmarked. Tre fjerdedele af medlemmerne i organisationerne arbejdede i det offentlige. 

Blandt medlemsorganisationerne var:

Danske Bioanalytikere
Dansk Sygeplejeråd
Danske Fysioterapeuter
Ergoterapeutforeningen
Danmarks Lærerforening
BUPL
 Finansforbundet
 Farmakonomforeningen
Dansk Socialrådgiverforening
 Politiforbundet i Danmark

Fælles for organisationerne var, at deres medlemmers uddannelser var professions- og erhvervsrettede.

Tidligere medlemmer af FTF, som ikke er blevet medlemmer af FH 

 Danske Fysioterapeuter
 Finansforbundet
 Ergoterapeutforeningen
 Lederforeningen i TDC (LTD)

Ledelse 
Bente Sorgenfrey blev ved kongressen i november 2003 og igen i 2006 og 2009 valgt til FTF's formand for en tre-årig periode. Siden udpegede forretningsudvalget Kent Pedersen til næstformand.

FTF's opgaver 
FTF dækkede en stor del af det danske arbejdsmarked og sad med i en lang række udvalg, nævn, arbejdsgrupper, hvor rammebetingelser for medlemmernes fremtidige forhold blev afgjort.  

Derudover udførte FTF en række opgaver:
Politisk arbejde og forhandling af trepartsaftaler mv. FTF arbejdede med at forbedre lovgivningen og med følgerne af nye love om arbejdsmarkedspolitik, arbejdsmiljø, uddannelser, socialpolitik, osv. Endvidere indgik FTF i partnerskaber og andre forpligtende samarbejder med væsentlige interessenter.
Analyser og undersøgelser. Herunder økonomiske analyser af fx lønudvikling, skatte- og finanspolitik, kommunal- og finansaftaler og af tendenser i den internationale politik. FTF's økonomer støttede også organisationerne med beregninger fx ved overenskomstforhandlinger.
Bistand til medlemsorganisationerne, for eksempel i form af juridisk bistand i blandt andet arbejdsretten, hjælp med arbejdsskadesager og hjælp til at behandle sociale sager.
Uddannelsestilbud til medlemsorganisationerne.

Referencer

Eksterne henvisninger 
 FTF's hjemmeside 
 A-kassen FTFa's hjemmeside 

Etableret i 1952
 
Hovedorganisationer i Danmark
A-kasser i Danmark
Ophørt i 2018